CELEX: 32017D0918
Language: mt
Date: 2017-05-23 00:00:00
Title: Deċiżjoni ta' Implimentazzjoni tal-Kummissjoni (UE) 2017/918 tat-23 ta' Mejju 2017 li tidentifika lil Saint Vincent u l-Grenadini bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat

30.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 139/70
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2017/918
   tat-23 ta' Mejju 2017
   li tidentifika lil Saint Vincent u l-Grenadini bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (1), u b'mod partikolari l-Artikolu 31 tiegħu,
   Billi:
   1.   DAĦLA
   
   
               (1)
            
            
               Ir-Regolament (KE) Nru 1005/2008 (ir-Regolament IUU) jistabbilixxi sistema tal-Unjoni li tipprevjeni, tiskoraġġixxi u telimina s-sajd illegali, mhux irrappurtat u mhux irregolat (IUU).
            
         
               (2)
            
            
               Il-Kapitolu VI tar-Regolament IUU jistabbilixxi l-proċedura fir-rigward tal-identifikazzjoni ta' pajjiżi terzi li ma jikkooperawx, id-démarches fir-rigward ta' pajjiżi identifikati bħala pajjiżi terzi li ma jikkooperawx, l-istabbiliment ta' lista ta' pajjiżi li ma jikkooperawx, it-tneħħija mil-lista ta' pajjiżi li ma jikkooperawx, il-pubbliċità tal-lista ta' pajjiżi li ma jikkooperawx u kull miżura ta' emerġenza.
            
         
               (3)
            
            
               Skont l-Artikolu 31 tar-Regolament IUU, il-Kummissjoni għandha tidentifika lill-pajjiżi terzi li hija tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz jista' jiġi identifikat bħala pajjiż terz li ma jikkooperax jekk jonqos milli jaqdi dmirijietu skont id-dritt internazzjonali bħala Stat tal-bandiera, tal-port, kostali jew tas-suq, jew milli jieħu azzjoni sabiex jipprevjeni, jiskoraġġixxi jew jelimina s-sajd IUU.
            
         
               (4)
            
            
               L-identifikazzjoni ta' pajjiżi terzi li ma jikkooperawx għandha tkun ibbażata fuq l-analiżi tal-informazzjoni kollha kif stabbilit skont l-Artikolu 31(2) tar-Regolament IUU.
            
         
               (5)
            
            
               Skont l-Artikolu 33 tar-Regolament IUU, il-Kunsill għandu jistabbilixxi lista ta' pajjiżi li ma jikkooperawx. Il-miżuri stabbiliti fl-Artikolu 38 tar-Regolament IUU japplikaw għal dawk il-pajjiżi.
            
         
               (6)
            
            
               Skont l-Artikolu 12(2) tar-Regolament IUU, il-prodotti tas-sajd għandhom jiġu importati lejn l-Unjoni biss meta jkunu akkumpanjati b'ċertifikat tal-qbid f'konformità ma' dak ir-Regolament.
            
         
               (7)
            
            
               Skont l-Artikolu 20(1)(a) tar-Regolament IUU, iċ-ċertifikati tal-qbid ivvalidati minn Stat tal-bandiera partikolari jistgħu jiġu aċċettati biss jekk l-Istat jinnotifika lill-Kummissjoni bl-arranġamenti tiegħu għall-implimentazzjoni, il-kontroll u l-infurzar tal-liġijiet, ir-regolamentazzjonijiet u l-miżuri ta' konservazzjoni u ta' ġestjoni li jridu jiġu osservati mill-bastimenti tas-sajd tagħhom.
            
         
               (8)
            
            
               Saint Vincent u l-Grenadini ma ppreżentax lill-Kummissjoni n-notifika tiegħu bħala Stat tal-bandiera skont l-Artikolu 20 tar-Regolament IUU.
            
         
               (9)
            
            
               Skont l-Artikolu 20(4) tar-Regolament IUU, il-Kummissjoni tikkoopera fuq livell amministrattiv ma' pajjiżi terzi fl-oqsma relatati mal-implimentazzjoni tad-dispożizzjonijiet dwar iċ-ċertifikazzjoni tal-qbid ta' dak ir-Regolament.
            
         
               (10)
            
            
               Abbażi tal-informazzjoni msemmija fl-Artikolu 31(2) tar-Regolament IUU, il-Kummissjoni kkunsidrat li kien hemm indikazzjonijiet qawwija li Saint Vincent u l-Grenadini naqas milli jaqdi d-dmirijiet, li huwa responsabbli milli jwettaq skont id-dritt internazzjonali bħala Stat tal-bandiera, tal-port, kostali jew tas-suq, sabiex jieħu azzjoni biex jipprevjeni, jiskoraġġixxi jew jelimina s-sajd IUU.
            
         
               (11)
            
            
               Skont l-Artikolu 32 tar-Regolament IUU, il-Kummissjoni għaldaqstant iddeċidiet, bid-Deċiżjoni tat-12 ta' Diċembru 2014 (2), li tinnotifika lil Saint Vincent u l-Grenadini dwar il-possibbiltà li jiġi identifikat bħala pajjiż terz li ma jikkooperax skont ir-Regolament IUU.
            
         
               (12)
            
            
               Id-Deċiżjoni tat-12 ta' Diċembru 2014 inkludiet informazzjoni dwar il-fatti u l-kunsiderazzjonijiet essenzjali li fuqhom hija bbażata tali identifikazzjoni.
            
         
               (13)
            
            
               Id-Deċiżjoni ġiet innotifikata lil Saint Vincent u l-Grenadini flimkien ma' ittra li tistieden lil Saint Vincent u l-Grenadini biex jimplimenta, b'kooperazzjoni mill-qrib mal-Kummissjoni, pjan ta' azzjoni biex jirrettifika n-nuqqasijiet identifikati.
            
         
               (14)
            
            
               Il-Kummissjoni stiednet lil Saint Vincent u l-Grenadini b'mod partikolari: (i) biex jieħu l-miżuri meħtieġa kollha għall-implimentazzjoni tal-azzjonijiet inklużi fil-pjan ta' azzjoni ssuġġerit mill-Kummissjoni; (ii) biex jivvaluta l-implimentazzjoni tal-azzjonijiet inklużi fil-pjan ta' azzjoni ssuġġerit mill-Kummissjoni; u (iii) biex kull sitt xhur jibgħat rapport dettaljat lill-Kummissjoni li jivvaluta l-implimentazzjoni ta' kull azzjoni fir-rigward, fost l-oħrajn, tal-effettività individwali u/jew kumplessiva tiegħu sabiex jiżgura sistema ta' kontroll tas-sajd li tkun konformi b'mod sħiħ.
            
         
               (15)
            
            
               Saint Vincent u l-Grenadini ngħata l-opportunità biex iwieġeb għad-Deċiżjoni tat-12 ta' Diċembru 2014 kif ukoll għal informazzjoni oħra rilevanti kkomunikata mill-Kummissjoni, li tippermettilu jippreżenta evidenza li tikkontradixxi jew li tikkompleta l-fatti msemmija fid-Deċiżjoni tat-12 ta' Diċembru 2014. Saint Vincent u l-Grenadini ġie żgurat dwar id-dritt tiegħu li jitlob, jew jipprovdi, informazzjoni addizzjonali.
            
         
               (16)
            
            
               Għalhekk, permezz tad-Deċiżjoni tagħha u l-ittri tagħha tat-12 ta' Diċembru 2014, il-Kummissjoni fetħet proċess ta' djalogu ma' Saint Vincent u l-Grenadini u indikat li fil-prinċipju kkunsidrat li perjodu ta' sitt xhur ikun biżżejjed sabiex jintlaħaq ftehim.
            
         
               (17)
            
            
               Il-Kummissjoni kompliet tfittex u tivverifika l-informazzjoni kollha li hija qieset bħala meħtieġa. Il-kummenti bil-fomm u bil-miktub ippreżentati minn Saint Vincent u l-Grenadini wara d-Deċiżjoni tat-12 ta' Diċembru 2014 ġew ikkunsidrati u meqjusa. Saint Vincent u l-Grenadini nżamm infurmat, bil-fomm jew bil-miktub, dwar il-kunsiderazzjonijiet tal-Kummissjoni.
            
         
               (18)
            
            
               Saint Vincent u l-Grenadini ma indirizzax b'mod suffiċjenti l-oqsma tat-tħassib u n-nuqqasijiet deskritti fid-Deċiżjoni tat-12 ta' Diċembru 2014 u naqas ukoll milli jimplimenta b'mod sħiħ il-miżuri ssuġġeriti fil-Pjan ta' Azzjoni li akkumpanja d-Deċiżjoni.
            
         2.   PROĊEDURA FIR-RIGWARD TA' SAINT VINCENT U L-GRENADINI
   
   
               (19)
            
            
               Fit-12 ta' Diċembru 2014, il-Kummissjoni nnotifikat lil Saint Vincent u l-Grenadini, skont l-Artikolu 32 tar-Regolament IUU, li kienet qed tikkunsidra l-possibbiltà li tidentifika lil Saint Vincent u l-Grenadini bħala pajjiż terz li ma jikkooperax.
            
         
               (20)
            
            
               Il-Kummissjoni ssuġġeriet lil Saint Vincent u l-Grenadini biex, b'kooperazzjoni mill-qrib mas-servizzi tagħha, jistabbilixxi pjan ta' azzjoni biex jikkoreġi n-nuqqasijiet identifikati fid-Deċiżjoni tat-12 ta' Diċembru 2014.
            
         
               (21)
            
            
               In-nuqqasijiet ewlenin identifikati mill-Kummissjoni kienu relatati ma' diversi nuqqasijiet fl-implimentazzjoni tal-obbligi tad-dritt internazzjonali, marbuta b'mod partikolari mal-adozzjoni ta' qafas legali adegwat, in-nuqqas ta' sistema ta' monitoraġġ adegwata u effiċjenti, in-nuqqas ta' skema ta' osservaturi u ta' programm ta' spezzjoni, in-nuqqas ta' proċeduri ċari u trasparenti għar-reġistrazzjoni u l-ħruġ tal-liċenzji tas-sajd u n-nuqqas ta' sistema ta' sanzjonijiet ta' deterrent. Nuqqasijiet identifikati oħrajn jikkonċernaw, b'mod aktar ġenerali, il-konformità ma' obbligi internazzjonali inkluż rakkomandazzjonijiet u riżoluzzjonijiet tal-Organizzazzjonijiet Reġjonali tal-Ġestjoni tas-Sajd (RFMOs). Ġie identifikat ukoll nuqqas ta' konformità mar-rakkomandazzjonijiet u r-riżoluzzjonijiet tal-korpi rilevanti bħall-Pjan Internazzjonali ta' Azzjoni kontra s-sajd Illegali, Mhux Iddikjarat u Mhux Regolat tan-Nazzjonijiet Uniti tal-FAO (IPOA-IUU) u l-Linji Gwida dwar il-Prestazzjoni tal-Istat tal-Bandiera tal-FAO. Madankollu, in-nuqqas ta' konsistenza ma' rakkomandazzjonijiet u riżoluzzjonijiet mhux vinkolanti tqies biss bħala evidenza ta' sostenn u mhux bħala bażi għall-identifikazzjoni.
            
         
               (22)
            
            
               Permezz tal-ittra tiegħu bid-data tat-2 ta' Frar 2015, Saint Vincent u l-Grenadini għarraf lill-Kummissjoni dwar l-arranġamenti istituzzjonali stabbiliti sabiex jiġu indirizzati n-nuqqasijiet identifikati fid-Deċiżjoni tat-12 ta' Diċembru 2014.
            
         
               (23)
            
            
               Fil-11 ta' Frar 2015, saru konsultazzjonijiet tekniċi bejn il-Kummissjoni u Saint Vincent u l-Grenadini fil-Panama.
            
         
               (24)
            
            
               Fit-13 ta' Marzu 2015, il-Kummissjoni u l-awtoritajiet ta' Saint Vincent u l-Grenadini organizzaw konferenza telefonika bħala segwitu fir-rigward tal-livell ta' implimentazzjoni tal-Pjan ta' Azzjoni.
            
         
               (25)
            
            
               Fis-7 ta' Awwissu 2015, l-awtoritajiet ta' Saint Vincent u l-Grenadini ppreżentaw dokument li jelenka l-azzjonijiet imwettqa fir-rigward tal-prevenzjoni tas-sajd IUU. Madankollu, permezz ta' dik il-komunikazzjoni, l-awtoritajiet ħabbru li l-approvazzjoni finali tal-maġġoranza tad-dokumenti elenkati fil-Pjan ta' Azzjoni kienet qed tiġi posposta.
            
         
               (26)
            
            
               Fit-2 ta' Ottubru 2015, il-Kummissjoni bagħtet ittra lill-Ministru tal-Agrikoltura, it-Trasformazzjoni Rurali, il-Forestrija u s-Sajd ta' Saint Vincent u l-Grenadini li fiha ġie ddikjarat li ma kien hemm l-ebda evidenza ċara li l-awtoritajiet ta' Saint Vincent u l-Grenadini kienu indirizzaw in-nuqqasijiet li wasslu sabiex jiġi identifikat minn qabel bħala pajjiż li ma jikkooperax u fejn ġie ssuġġerit li għandu jitkompla d-djalogu permezz ta' żjara ta' djalogu fuq il-post.
            
         
               (27)
            
            
               Fit-28 ta' Ottubru 2015, l-awtoritajiet ta' Saint Vincent u l-Grenadini wieġbu għal dik l-ittra billi ppreżentaw rapport dwar il-progress li ma kien fih l-ebda element ieħor meta mqabbel mad-dokument imsemmi fil-premessa 25.
            
         
               (28)
            
            
               Permezz ta' ittra mibgħuta fis-16 ta' Diċembru 2015, il-Kummissjoni enfasizzat in-nuqqas ta' progress ta' Saint Vincent u l-Grenadini fl-indirizzar tal-Pjan ta' Azzjoni wara d-Deċiżjoni tat-12 ta' Diċembru 2014.
            
         
               (29)
            
            
               Fid-19 ta' Jannar 2016, il-Kummissjoni bagħtet ittra lill-awtoritajiet ta' Saint Vincent u l-Grenadini li taqsam l-informazzjoni miġbura fir-rigward tal-attività tal-bastiment tas-sajd elenkat bħala IUU Asian Warrior, magħruf ukoll bħala Kunlun u Taishan, u li titlob aktar informazzjoni fir-rigward tal-proċess tar-reġistrazzjoni tal-bastimenti taħt il-bandiera tagħhom.
            
         
               (30)
            
            
               Fi Frar tal-2016, il-Kummissjoni wettqet żjara ta' djalogu bil-għan li tiddiskuti l-progress miksub mid-Deċiżjoni tat-12 ta' Diċembru 2014. Iż-żjara kkonfermat in-nuqqasijiet li fadal fl-indirizzar tan-nuqqasijiet identifikati fid-Deċiżjoni.
            
         
               (31)
            
            
               F'Marzu tal-2016, l-awtoritajiet ta' Saint Vincent u l-Grenadini ppreżentaw: (i) abbozz ta' Pjan ta' Azzjoni Nazzjonali kontra s-sajd IUU (NPOA-IUU) u (ii) abbozz ta' Memorandum ta' Fehim bejn iż-żewġ awtoritajiet nazzjonali involuti fir-regolamentazzjoni tal-bastimenti tas-sajd, id-Diviżjoni tas-Sajd u d-Dipartiment tal-Amministrazzjoni Marittima. Fl-ittra tat-3 ta' Ġunju 2016, il-Kummissjoni infurmat lill-awtoritajiet ta' Saint Vincent u l-Grenadini li l-kontenut ta' dawk id-dokumenti jista' ma jkunx konformi mar-responsabbiltajiet tiegħu skont id-dritt internazzjonali bħala Stat tal-bandiera li jipprevjeni, jiskoraġġixxi u jelimina s-sajd IUU. Barra minn hekk, l-ittra enfasizzat li kien hemm nuqqas ċar ta' żmien biex fih jiġu indirizzati n-nuqqasijiet identifikati fil-Pjan ta' Azzjoni.
            
         
               (32)
            
            
               Permezz ta' ittra tat-3 ta' Ġunju 2016, il-Kummissjoni stiednet lill-awtoritajiet ta' Saint Vincent u l-Grenadini biex jipprovdu informazzjoni dwar il-bastiment tas-sajd Gotland, bil-bandiera tal-pajjiż, li huwa preżunt li wettaq attivitajiet tas-sajd mingħajr liċenzja valida f'ilmijiet taħt il-ġuriżdizzjoni nazzjonali tas-Senegal u li rrifjuta li jikkonforma ma' ordnijiet mogħtija mill-awtoritajiet Senegaliżi (3).
            
         
               (33)
            
            
               F'Ġunju tal-2016, Saint Vincent u l-Grenadini ssieħeb mal-Ftehim tal-FAO dwar il-Miżuri tal-Istat tal-Port.
            
         
               (34)
            
            
               Fil-15 ta' Lulju 2016, intbagħat messaġġ ta' tfakkira permezz ta' e-mail lill-awtoritajiet ta' Saint Vincent u l-Grenadini fejn dawn ġew imħeġġa biex jieħdu passi attivi fil-ġlieda kontra l-attivitajiet tas-sajd IUU u biex jikkoreġu n-nuqqasijiet fl-oqfsa legali u amministrattivi tas-sajd.
            
         
               (35)
            
            
               Din il-komunikazzjoni kienet segwita minn ittra li ntbagħtet lill-awtoritajiet ta' Saint Vincent u l-Grenadini fl-24 ta' Ottubru 2016, li l-awtoritajiet ikkonfermaw li waslet fl-istess ġurnata.
            
         3.   IDENTIFIKAZZJONI TA' SAINT VINCENT U L-GRENADINI BĦALA PAJJIŻ TERZ LI MA JIKKOOPERAX
   
   
               (36)
            
            
               Skont l-Artikolu 31(3) tar-Regolament IUU, il-Kummissjoni rrevediet il-konformità ta' Saint Vincent u l-Grenadini mal-obbligi internazzjonali tiegħu bħala Stat tal-bandiera, tal-port, kostali jew tas-suq. Għall-finijiet ta' din ir-reviżjoni, il-Kummissjoni kkunsidrat il-parametri elenkati fl-Artikolu 31(4) sa (7) tar-Regolament IUU.
            
         3.1.   Miżuri li ttieħdu fir-rigward tar-rikorrenza tal-Bastimenti IUU u l-flussi tal-kummerċ (Artikolu 31(4) tar-Regolament IUU)
   
   
               (37)
            
            
               Abbażi ta' informazzjoni disponibbli pubblikament, il-Kummissjoni stabbiliet li fl-2015 u l-2016 kien hemm mill-inqas żewġ bastimenti bil-bandiera ta' Saint Vincent u l-Grenadini li kienu involuti f'attivitajiet tas-sajd IUU (4).
            
         
               (38)
            
            
               F'Awwissu tal-2015, il-bastiment tas-sajd Asian Warrior, magħruf ukoll bħala Kunlun u Taishan, ġie rreġistrat bħala bastiment refriġeratur tal-merkanzija bil-bandiera ta' Saint Vincent u l-Grenadini. F'Settembru tal-2015 il-bastiment, li qabel kien ġie miżmum fit-Tajlandja minħabba li sostna b'mod falz li kien qed itajjar il-bandiera tal-Indoneżja, ħareġ mill-port ta' Phuket, it-Tajlandja, mingħajr il-permess tal-awtoritajiet rilevanti. Qabel dan il-bastiment kien ingħata 80 000 litru ta' karburant u l-istivi tiegħu ġew mgħobbija mill-ġdid bil-pixxisinna li kien ġie trażbordat qabel fit-Tajlandja. F'Diċembru tal-2015, l-awtoritajiet Senegaliżi żammew il-bastiment.
            
         
               (39)
            
            
               Fit-8 ta' Frar 2016, permezz ta' ordni tal-persuna ġuridika li tinsab barra Saint Vincent u l-Grenadini, li lilha kienet ġiet delegata l-ġestjoni tar-reġistru, l-awtoritajiet ta' Saint Vincent u l-Grenadini neħħew il-bastiment mir-reġistru tal-bastimenti ta' Saint Vincent u l-Grenadini minħabba “użu ħażin taċ-ċertifikati tar-reġistru li ma kinux validi għan-navigazzjoni”. Billi l-Asian Warrior kien involut f'bosta attivitajiet IUU meta opera bil-bandiera ta' Saint Vincent u l-Grenadini, inkluż id-dħul ta' qbid illegali fis-suq, l-awtoritajiet ta' Saint Vincent u l-Grenadini ma ħadu l-ebda miżura amministrattiva jew penali f'dan ir-rigward għajr it-tneħħija tal-bastiment mir-reġistru nazzjonali. Barra minn hekk, mill-2003 l-bastiment Asian Warrior ġie inkluż fil-lista tal-bastimenti IUU tal-Kummissjoni għall-Konservazzjoni tar-Riżorsi Ħajjin tal-Baħar Antartiku (CCAMLR) u fit-13 ta' Jannar 2015 l-INTERPOL ħareġ Notifika Vjola li ġiet aġġornata l-aħħar fid-29 ta' Settembru 2015.
            
         
               (40)
            
            
               Id-deċiżjoni amministrattiva sempliċi li bastiment tas-sajd jitneħħa mir-reġistru mingħajr ma tkun żgurata l-possibbiltà li jiġu imposti pieni oħra hija att li ma jiżgura l-ebda effett ta' deterrent. It-tneħħija mir-reġistru tal-bastimenti tas-sajd ma tiżgurax li min jikser il-liġi jiġi sanzjonat għall-azzjonijiet tiegħu u jiġi mċaħħad mill-benefiċċji tal-azzjonijiet tiegħu. Barra minn hekk, in-nuqqas ta' reazzjoni xierqa minn Saint Vincent u l-Grenadini u n-nuqqas ta' kooperazzjoni mal-awtoritajiet kompetenti tal-Istati tal-port ikkonċernati mhumiex konformi mal-obbligi stabbiliti fl-Artikolu 6 tal-Ftehim tal-FAO dwar il-Miżuri tal-Istat tal-Port biex Jipprevjenu, Jiskoraġġixxu u Jeliminaw is-sajd Illegali, Mhux Irrappurtat u Mhux Regolat.
            
         
               (41)
            
            
               Il-Kummissjoni ma rċeviet l-ebda komunikazzjoni mill-awtoritajiet ta' Saint Vincent u l-Grenadini li tipprovdi informazzjoni fir-rigward ta' Asian Warrior.
            
         
               (42)
            
            
               Mill-informazzjoni miġbura mill-Kummissjoni, il-bastiment bil-bandiera ta' Saint Vincent u l-Grenadini, Gotland (5), ġie rrappurtat li fi Frar tal-2016 kien qed jistad mingħajr awtorizzazzjoni fiż-Żona Ekonomika Esklussiva tas-Senegal. F'dak ir-rigward, l-awtoritajiet Senegaliżi taw l-ordni biex isegwu u jżommu l-bastiment li ħarab. Minħabba li dawk l-attivitajiet jikkostitwixxu ksur tal-Kodiċi tas-Sajd Marittimu Senegaliż (6), l-awtoritajiet Senegaliżi ssanzjonaw il-bastiment tas-sajd Gotland b'multa ta' CFA 1 030 000 000 (7).
            
         
               (43)
            
            
               Wara talba ta' assistenza mill-awtoritajiet Senegaliżi, il-Kummissjoni daħlet f'kuntratt mal-awtoritajiet ta' Saint Vincent u l-Grenadini b'mod partikolari biex tenfasizza l-importanza li Saint Vincent u l-Grenadini jieħu l-miżuri xierqa fir-rigward ta' dak il-bastiment. S'issa, il-Kummissjoni ma rċeviet l-ebda tweġiba minn Saint Vincent u l-Grenadini u ma ġietx mgħarrfa bi kwalunkwe tweġiba għat-talbiet għal assistenza reċiproka mibgħuta mill-Istati Membri fil-qafas tal-Artikolu 51 tar-Regolament IUU. Il-Kummissjoni ġiet ukoll mgħarrfa li xi pajjiżi terzi ħadu inizjattivi simili. Il-Kummissjoni ma ġietx mgħarrfa minn kwalunkwe sors ieħor bi kwanlunkwe miżura li qed tittieħed minn Saint Vincent u l-Grenadini fir-rigward tal-bastiment ikkonċernat.
            
         
               (44)
            
            
               Fir-rigward tal-informazzjoni stipulata fil-premessi 37 sa 43, il-Kummissjoni tikkunsidra li Saint Vincent u l-Grenadini naqas milli jissodisfa r-responsabbiltajiet tiegħu bħala Stat tal-bandiera biex jipprevjeni lill-flotta tiegħu milli tinvolvi ruħha f'attivitajiet IUU. F'dan il-kuntest huwa mfakkar li, skont l-Artikolu 94(2)(b) tal-UNCLOS, l-Istat tal-bandiera jrid jeżerċita l-ġuriżdizzjoni skont il-liġi interna fuq kull bastiment li jtajjar il-bandiera tiegħu, inkluż fuq l-azzjonijiet tal-kaptan, tal-uffiċjali u tal-ekwipaġġ abbord. Huwa nnotat li skont l-Artikolu 117 tal-UNCLOS, l-Istat tal-bandiera għandu d-dmir li jieħu, jew li jikkoopera ma' Stati oħra biex jittieħdu, miżuri bħal dawn għaċ-ċittadini rispettivi tiegħu skont kif ikun meħtieġ għall-konservazzjoni tar-riżorsi ħajjin fl-ibħra miftuħa.
            
         
               (45)
            
            
               Skont l-Artikolu 31(4)(b) tar-Regolament IUU, il-Kummissjoni eżaminat ukoll il-miżuri li Saint Vincent u l-Grenadini ħa fir-rigward tal-aċċess fis-suq tiegħu ta' prodotti tal-ħut li ġejjin minn sajd IUU. L-IPOA IUU jipprovdi gwida fuq miżuri relatati mas-suq miftiehma fil-livell internazzjonali li tappoġġa t-tnaqqis jew l-eliminazzjoni tal-kummerċ tal-ħut u tal-prodotti tal-ħut li jkunu ġejjin minn sajd IUU. Fil-punt 71 l-IPOA IUU jissuġġerixxi wkoll li l-Istati jeħtieġ li jieħdu passi biex itejbu t-trasparenza tas-swieq tagħhom sabiex jippermettu t-traċċabbiltà tal-ħut jew tal-prodotti tal-ħut. Bl-istess mod, il-Kodiċi ta' Kondotta għal Sajd Responsabbli tal-FAO (il-Kodiċi ta' Kondotta) jiddeskrivi, b'mod partikolari fl-Artikolu 11, il-prattiki tajbin għall-attivitajiet ta' wara l-ħsad u l-kummerċ internazzjonali responsabbli. L-Artikolu 11.1.11 ta' dak il-Kodiċi ta' Kondotta jitlob lill-Istati biex jiżguraw li l-ħut u l-prodotti tas-sajd jiġu nnegozjati fuq livell internazzjonali u fuq livell domestiku skont prattiki ta' konservazzjoni u ta' ġestjoni sodi permezz ta' titjib fl-identifikazzjoni tal-oriġini tal-ħut u tal-prodotti tas-sajd.
            
         
               (46)
            
            
               Matul iż-żewġ żjarat imwettqa f'Saint Vincent u l-Grenadini f'Mejju tal-2014, kif imsemmi fil-premessa (9) tad-Deċiżjoni tat-12 ta Diċembru 2014, u fi Frar tal-2016, il-Kummissjoni stabbiliet li l-awtoritajiet kompetenti ta' Saint Vincent u l-Grenadini ma kinux f'pożizzjoni li jiżguraw kontroll xieraq tal-attivitajiet tal-flotta tas-sajd tagħhom. L-awtoritajiet kompetenti ta' Saint Vincent u l-Grenadini ssottomettew li l-bastimenti tas-sajd tagħhom kollha li joperaw fiż-żona ICCAT iħottu l-art jew jittrażbordaw esklussivament fil-Portijiet ta' Trinidad u Tobago (Port ta' Spanja u Chaguaramas). Madankollu, minħabba nuqqas ta' kooperazzjoni mal-awtoritajiet tat-Trinidad u Tobago, Saint Vincent u l-Grenadini mhuwiex f'pożizzjoni li jipprovdi informazzjoni dwar il-karatteristiċi tal-ispeċijiet li jinqabdu minn bastimenti li joperaw bil-bandiera tiegħu fl-ibħra miftuħa jew dwar il-prodotti tas-sajd li nħattu l-art jew ġew trażbordati fil-portijiet tat-Trinidad u Tobago u dwar il-flussi tal-kummerċ ta' dawn il-prodotti. F'dan ir-rigward, l-awtoritajiet ta' Saint Vincent u l-Grenadini jonqsu milli jikkooperaw mal-awtoritajiet tal-Istati tal-port bi ksur tal-Artikolu 20 tal-Ftehim tal-FAO dwar il-Miżuri tal-Istat tal-Port biex Jipprevjenu, Jiskoraġġixxu u Jeliminaw is-Sajd Illegali, Mhux Irrappurtat u Mhux Regolat.
            
         
               (47)
            
            
               Barra minn hekk, kif deskritt fil-premessa 38, l-awtoritajiet ta' Saint Vincent u l-Grenadini naqsu milli jipprevjenu prodotti tas-sajd li ġejjin mis-sajd IUU milli jinħattu fil-portijiet, bir-riskju konsegwenti li dawk il-prodotti jingħataw aċċess fis-suq.
            
         
               (48)
            
            
               Abbażi tal-informazzjoni miksuba waqt iż-żjarat fuq il-post, il-Kummissjoni tqis li Saint Vincent u l-Grenadini mhuwiex f'pożizzjoni li jiggarantixxi t-trasparenza tas-swieq tiegħu b'mod li jippermetti t-traċċabbiltà tal-ħut jew tal-prodotti tal-ħut kif meħtieġ fil-punt 71 tal-IPOA IUU u l-Artikolu 11.1.11 tal-Kodiċi tal-Kondotta tal-FAO. F'dan ir-rigward, jidher li Saint Vincent u l-Grenadini jonqos milli jikkonforma mal-obbligu tal-Istat tal-port, stabbilit fl-Artikolu 23 tal-UNFSA, li jieħu azzjoni biex jippromwovi l-effettività tal-miżuri ta' konservazzjoni u ta' ġestjoni internazzjonali, inklużi l-ispezzjonijiet fil-port ta' dokumenti, irkapti jew qabdiet u l-projbizzjoni ta' ħatt l-art jew ta' trażbord fejn ikun ġie stabbilit li l-qabda kienet saret b'mod li jimmina l-effettività ta' dawk il-miżuri ta' konservazzjoni u ta' ġestjoni internazzjonali.
            
         
               (49)
            
            
               Fid-dawl tal-iżviluppi li seħħew wara t-12 ta' Diċembru 2014, il-Kummissjoni tqis li, skont l-Artikolu 31(3) u 31(4) tar-Regolament IUU, Saint Vincent u l-Grenadini naqas milli jaqdi dmirijietu skont id-dritt internazzjonali bħala Stat tal-bandiera fir-rigward tas-sajd IUU li jsir jew li jiġi appoġġat minn bastimenti li jtajru l-bandiera tiegħu jew minn ċittadini tiegħu, u li l-pajjiż ma ħax azzjoni suffiċjenti sabiex jipprevjeni l-aċċess ta' prodotti tas-sajd li joriġinaw minn sajd IUU milli jidħlu fis-suq tiegħu.
            
         3.2.   Nuqqas ta' kooperazzjoni u infurzar (l-Artikolu 31(5) tar-Regolament IUU)
   
   
               (50)
            
            
               Kif deskritt fil-premessa 20 tad-Deċiżjoni tat-12 ta' Diċembru 2014, il-Kummissjoni analizzat jekk Saint Vincent u l-Grenadini kkooperax b'mod effettiv mal-Kummissjoni dwar investigazzjonijiet u attivitajiet assoċjati u kkonkludiet li Saint Vincent u l-Grenadini ma pprovda l-ebda informazzjoni jew tweġiba lill-Kummissjoni dwar kif se jindirizza n-nuqqasijiet fis-sistema tal-ġestjoni tas-sajd tiegħu identifikati waqt iż-żjara tal-Kummissjoni. Wara d-Deċiżjoni tat-12 ta' Diċembru 2014, il-Kummissjoni sabet li l-awtoritajiet ta' Saint Vincent u l-Grenadini ma taw l-ebda reazzjoni għat-talbiet ta' kooperazzjoni tal-Kummissjoni fir-rigward tal-attivitajiet tas-sajd illegali tal-bastimenti Asian Warrior u Gotland. Abbażi tal-informazzjoni miġbura mill-Kummissjoni, ġie stabbilit li dan in-nuqqas ta' kooperazzjoni affettwa wkoll talbiet għall-assistenza mibgħuta minn Stati Membri u minn pajjiżi terzi lill-awtoritajiet ta' Saint Vincent u l-Grenadini fil-kuntest tal-investigazzjonijiet u l-attivitajiet assoċjati.
            
         
               (51)
            
            
               Barra minn hekk, id-dokumenti ppreżentati lill-Kummissjoni fir-rigward tal-Pjan ta' Azzjoni wara d-Deċiżjoni tat-12 ta' Diċembru 2014 ma wasslu għal ebda azzjoni konkreta.
            
         
               (52)
            
            
               Barra minn hekk, fil-valutazzjoni ta' jekk Saint Vincent u l-Grenadini kkonformax mal-obbligi tiegħu bħala Stat tal-bandiera, il-Kummissjoni analizzat ukoll jekk dan ikkooperax ma' Stati oħra fil-ġlieda kontra s-sajd IUU.
            
         
               (53)
            
            
               Abbażi tal-informazzjoni miksuba matul iż-żjarat fuq il-post li saru f'Mejju tal-2014 u fi Frar tal-2016 u mill-awtoritajiet tal-pajjiżi terzi kostali, il-Kummissoni stabbiliet li l-bastimenti li jtajru l-bandiera ta' Saint Vincent u l-Grenadini li joperaw fiż-żona tal-ICCAT iħottu l-art u jittrażbordaw fil-portijiet tat-Trinidad u Tobago. L-awtoritajiet ta' Saint Vincent u l-Grenadini rrikonoxxew li l-gvern tagħhom ma kkooperax formalment mal-awtoritajiet tat-Trinidad u Tobago. F'dan ir-rigward, ma sar l-ebda progress mill-adozzjoni tad-Deċiżjoni tal-Kummissjoni tat-12 ta' Diċembru 2014.
            
         
               (54)
            
            
               Is-sitwazzjoni deskritta fil-premessa 53 tindika li Saint Vincent u l-Grenadini naqas milli jikkoopera u jikkoordina attivitajiet ma' pajjiżi terzi, li fihom bastimenti li jtajru l-bandiera ta' Saint Vincent u l-Grenadini jħottu u jittrażbordaw, sabiex jipprevjenu, jiskoraġġixxu u jeliminaw is-sajd IUU kif meħtieġ mill-punt 28 tal-IPOA IUU. Barra minn hekk, Saint Vincent u l-Grenadini ma għamel l-ebda ftehim jew arranġament ma' Stati oħra u lanqas ma kkoopera b'xi mod ieħor għall-infurzar tal-liġijiet applikabbli u l-miżuri jew dispożizzjonijiet ta' konservazzjoni u ta' ġestjoni adottati fil-livell nazzjonali, reġjonali jew globali, kif stabbilit fil-punt 31 tal-IPOA IUU.
            
         
               (55)
            
            
               Kif spjegat fil-premessa 25 tad-Deċiżjoni tat-12 ta' Diċembru 2014, il-Kummissjoni analizzat ukoll jekk Saint Vincent u l-Grenadini kienx ħa miżuri ta' infurzar effettivi fir-rigward ta' operaturi responsabbli għas-sajd IUU, u jekk ġewx applikati sanzjonijiet severi biżżejjed biex min jikser il-liġi jiġi mċaħħad mill-benefiċċji li jirriżultaw mill-attivitajiet tas-sajd IUU. L-evidenza disponibbli tikkonferma li Saint Vincent u l-Grenadini ma ssodisfax l-obbligi tiegħu skont id-dritt internazzjonali fir-rigward ta' miżuri effikaċi ta' infurzar.
            
         
               (56)
            
            
               Saint Vincent u l-Grenadini ma żviluppa l-ebda strateġija nazzjonali dwar il-monitoraġġ, il-kontroll u s-sorveljanza tal-flotta tas-sajd tiegħu, u l-ispezzjonijiet u l-iskemi ta' osservaturi. Kif enfasizzat fil-premessa 27 tad-Deċiżjoni tat-12 ta' Diċembru 2014, matul iż-żjara fuq il-post li saret Mejju tal-2014, il-Kummissjoni setgħet tosserva li Saint Vincent u l-Grenadini ma kienx f'pożizzjoni li jimmonitorja l-bastimenti tiegħu li joperaw fl-ibħra miftuħa, fl-ilmijiet ta' pajjiżi terzi jew li jidħlu f'portijiet ta' pajjiżi terzi. Matul iż-żjara fuq il-post li saret fi Frar tal-2016, il-Kummissjoni setgħet tivverifika li Saint Vincent u l-Grenadini ma kienx irrimedja għan-nuqqas fil-monitoraġġ tal-flotta u b'hekk naqas milli jissodisfa l-Artikolu 94 tal-UNCLOS li jipprevedi li Stat tal-bandiera għandu jeżerċita l-ġuriżdizzjoni skont il-liġi interna tiegħu għal kull bastiment li jtajjar il-bandiera tiegħu u l-kaptan, l-uffiċjali u l-ekwipaġġ tiegħu. Saint Vincent u l-Grenadini kiser ukoll l-Artikolu 18(3) tal-UNFSA li jistipula l-miżuri li għandhom jittieħdu minn Stat fir-rigward ta' bastimenti li jtajru l-bandiera tiegħu. Barra minn hekk, Saint Vincent u l-Grenadini ma jissodisfax l-obbligi tiegħu ta' konformità u ta' infurzar bħala Stat tal-bandiera stipulati fl-Artikolu 19 tal-UNFSA billi naqas milli juri li aġixxa u opera skont ir-regoli dettaljati stabbiliti f'dak l-Artikolu.
            
         
               (57)
            
            
               Il-qafas legali għall-ġestjoni tal-flotta ta' Saint Vincent u l-Grenadini, li hu bbażat fuq l-Att dwar l-Ibħra Miftuħa tal-2001 u r-Regolament dwar is-Sajd fl-Ibħra Miftuħa tal-2003, ma jinkludix definizzjoni tal-attivitajiet tas-sajd IUU. Barra minn hekk, il-qafas legali attwali ma fihx definizzjoni ta' ksur serju u lista komprensiva ta' reati serji li għandhom jiġu indirizzati b'sanzjonijiet severi proporzjonati. Għaldaqstant, is-sistema tas-sanzjonijiet kif inhi llum mhijiex komprensiva u severa biżżejjed biex tikseb il-funzjoni tagħha ta' deterrent. L-indirizzar ta' ksur u ta' ksur serju mhuwiex adegwat biex jiżgura l-konformità, biex jiskoraġġixxi l-ksur tal-liġi kull fejn dan iseħħ u biex iċaħħad lil min jikser il-liġi mill-benefiċċji li jirriżultaw mill-attivitajiet illegali tagħhom, kif mitlub fil-punt 21 tal-IPOA IUU u fil-punt 38 tal-Linji Gwida tal-FAO għall-Prestazzjoni tal-Istat tal-bandiera.
            
         
               (58)
            
            
               Kif enfasizzat fil-premessi 30 u 31 tad-Deċiżjoni tat-12 ta' Diċembru 2014, il-livell ta' żvilupp ta' Saint Vincent u l-Grenadini ma jistax jitqies bħala fattur li jxekkel il-kapaċità tal-awtoritajiet kompetenti li jikkooperaw ma' pajjiżi oħra u jieħdu azzjonijiet ta' infurzar. L-evalwazzjoni dwar il-limitazzjonijiet speċifiċi għall-iżvilupp hija deskritta aktar fil-premessi 66 sa 67 ta' din id-Deċiżjoni.
            
         
               (59)
            
            
               Fid-dawl tal-premessi 19 sa 31 tad-Deċiżjoni tat-12 ta' Diċembru 2014 u tal-iżviluppi li seħħew wara t-12 ta' Diċembru 2014, il-Kummissjoni hija tal-opinjoni li, skont l-Artikolu 31(3) u 31(5)(a), (b), (c) u (d) tar-Regolament IUU, Saint Vincent u l-Grenadini naqas milli jaqdi dmirijietu skont id-dritt internazzjonali bħala Stat tal-bandiera fir-rigward tal-kooperazzjoni u l-isforzi ta' infurzar.
            
         3.3.   Nuqqas ta' implimentazzjoni tar-regoli internazzjonali (l-Artikolu 31(6) tar-Regolament IUU).
   
   
               (60)
            
            
               Kif deskritt fil-premessi 34 sa 39 tad-Deċiżjoni tat-12 ta' Diċembru 2014, il-Kummissjoni wettqet analiżi dwar l-informazzjoni meqjusa rilevanti minn dejta disponibbli ppubblikata mill-Organizzazzjonijiet Reġjonali tal-Ġestjoni tas-Sajd (RFMOs) u b'mod partikolari mill-Kummissjoni Internazzjonali għall-Konservazzjoni tat-Tonn Atlantiku (ICCAT). Barra minn hekk, il-Kummissjoni wettqet analiżi tal-informazzjoni meqjusa rilevanti fir-rigward tal-istatus ta' Saint Vincent u l-Grenadini bħala parti kontraenti tal-ICCAT wara d-Deċiżjoni tat-12 ta' Diċembru 2014.
            
         
               (61)
            
            
               Għandu jiġi nnotat li l-flotta ta' Saint Vincent u l-Grenadini għandha fil-mira t-tonn u l-ispeċijiet l-oħra li jpassu ħafna fiż-żona tal-ICCAT. Huwa u jagħmel dan, Saint Vincent u l-Grenadini għandu jikkoopera mal-ICCAT, l-RFMO kompetenti f'dik iż-żona u għal dawk l-ispeċijiet. Madankollu, minkejja l-fatt li Saint Vincent u l-Grenadini huwa parti kontraenti għall-ICCAT, il-pajjiż mhux qed jissodisfa d-dmir, li huwa responsabbli għalih bħala Stat tal-bandiera skont l-Artikolu 117 tal-UNCLOS, li jadotta, fir-rigward taċ-ċittadini tiegħu, il-miżuri għall-konservazzjoni tar-riżorsi ħajjin tal-baħar miftuħ.
            
         
               (62)
            
            
               Kif indikat fil-premessi 35 sa 38, bejn l-2011 u l-2013, l-ICCAT ħarġet bosta ittri indirizzati lill-awtoritajiet ta' Saint Vincent u l-Grenadini. Wara d-Deċiżjoni tat-12 ta' Diċembru 2014, fl-2016 l-ICCAT reġgħet ippreżentat ittra ta' tħassib lill-awtoritajiet ta' Saint Vincent u l-Grenadini li tenfasizza n-nuqqasijiet identifikati fil-laqgħa tal-ICCAT fl-2015, jiġifieri d-dewmien fil-preżentazzjoni ta' (i) ir-rapport annwali, (ii) il-pjan tal-ġestjoni tal-pixxispad tat-Tramuntana u (iii) it-tabelli tal-konformità. F'din l-ittra, l-ICCAT talbet ukoll lill-awtoritajiet ta' Saint Vincent u l-Grenadini biex jipprovdu aktar informazzjoni dwar l-implimentazzjoni tal-pajjiż tar-Rakkomandazzjoni tal-ICCAT 12-05 dwar il-konformità mal-miżuri eżistenti ta' konservazzjoni u ta' ġestjoni tal-klieb il-baħar. Barra minn hekk, l-ICCAT irrapportat in-nuqqas ta' rispons għall-ittri tat-tħassib.
            
         
               (63)
            
            
               Fl-aħħar, Saint Vincent u l-Grenadini ma adottax Pjan ta' Azzjoni Nazzjonali biex jiġġieled kontra s-Sajd IUU kif rakkomandat fil-punt 25 tal-IPOA IUU.
            
         
               (64)
            
            
               Kif indikat fil-premessa 39 tad-Deċiżjoni tat-12 ta' Diċembru 2014, il-Ministeru għall-Agrikoltura, il-Forestrija u s-Sajd ta' Saint Vincent u l-Grenadini mhuwiex f'pożizzjoni li jassigura r-rabta ġenwina bejn l-Istat u l-bastimenti bil-bandiera tal-pajjiż kif meħtieġ minn 91 tal-UNCLOS.
            
         
               (65)
            
            
               Fid-dawl tal-premessi 35 sa 39 tad-Deċiżjoni tat-12 ta' Diċembru 2014 u l-iżviluppi sussegwenti, il-Kummissjoni tikkunsidra, skont l-Artikolu 31(3) u (6) tar-Regolament IUU, li Saint Vincent u l-Grenadini naqas milli jaqdi dmirijietu skont id-dritt internazzjonali fir-rigward tar-regoli, ir-regolamentazzjonijiet, kif ukoll il-miżuri ta' konservazzjoni u ta' ġestjoni internazzjonali.
            
         3.4.   Limitazzjonijiet speċifiċi tal-pajjiżi li qed jiżviluppaw (l-Artikolu 31(7) tar-Regolament IUU)
   
   
               (66)
            
            
               Huwa mfakkar li, skont l-Indiċi tal-Iżvilupp tal-Bniedem tan-Nazzjonijiet Uniti (8), Saint Vincent u l-Grenadini jitqies bħala pajjiż bi żvilupp għoli tal-bniedem (fis-97 post minn 188 pajjiż). Ta' min ifakkar ukoll li, skont ir-Regolament (KE) Nru 1905/2006 tal-Parlament Ewropew u tal-Kunsill (9), Saint Vincent u l-Grenadini huwa elenkat fil-kategorija ta' Pajjiżi u Territorji bi Dħul Medju-Għoli.
            
         
               (67)
            
            
               Kif deskritt fil-premessa 42 tad-Deċiżjoni tat-12 ta' Diċembru 2014 ma nstabet l-ebda evidenza ta' korroborazzjoni li tissuġġerixxi li n-nuqqas ta' Saint Vincent u l-Grenadini milli jaqdi dmirijietu skont id-dritt internazzjonali huwa riżultat ta' limitazzjonijiet fl-iżvilupp. Bl-istess mod, ma teżisti l-ebda evidenza konkreta li tikkorrelata n-nuqqasijiet żvelati fir-rigward tal-monitoraġġ, il-kontroll u s-sorveljanza tal-attivitajiet tas-sajd man-nuqqas ta' kapaċitajiet u ta' infrastruttura. F'dan ir-rigward, ta' min jinnota li l-awtoritajiet ta' Saint Vincent u l-Grenadini ma invokaw l-ebda argument dwar il-limitazzjonijiet tal-iżvilupp u sostnew li l-amministrazzjoni tagħhom għandha livell ta' effiċjenza li huwa ġeneralment tajjeb.
            
         
               (68)
            
            
               Fid-dawl tal-premessi 41, 42 u 43 tad-Deċiżjoni tat-12 ta' Diċembru 2014 u l-iżviluppi wara t-12 ta' Diċembru 2014, il-Kummissjoni hija tal-opinjoni li, skont l-Artikolu 31(7) tar-Regolament IUU, l-istatus ta' żvilupp u l-prestazzjoni kumplessiva ta' Saint Vincent u l-Grenadini fir-rigward tas-sajd mhumiex imxekkla minn dan il-livell ta' żvilupp.
            
         4.   KONKLUŻJONI DWAR L-IDENTIFIKAZZJONI BĦALA PAJJIŻ TERZ LI MA JIKKOOPERAX
   
   
               (69)
            
            
               Fid-dawl tal-konklużjonijiet li ntlaħqu fir-rigward tan-nuqqas ta' Saint Vincent u l-Grenadini milli jaqdi dmirijietu skont id-dritt internazzjonali bħala Stat tal-bandiera, tal-port, kostali u tas-suq, u biex jieħu azzjoni biex jipprevjeni, jiskoraġġixxi u jelimina s-sajd IUU, dak il-pajjiż jenħtieġ li jiġi identifikat, skont l-Artikolu 31 tar-Regolament IUU, bħala pajjiż li l-Kummissjoni tqis li huwa pajjiż terz li ma jikkooperax fil-ġlieda kontra s-sajd IUU.
            
         
               (70)
            
            
               B'kunsiderazzjoni tal-Artikolu 18(1)(g) tar-Regolament IUU, l-awtoritajiet kompetenti tal-Istati Membri huma marbuta li jirrifjutaw l-importazzjoni fl-Unjoni ta' prodotti tas-sajd mingħajr ma jkollhom għalfejn jitolbu xi evidenza addizzjonali jew jibagħtu talba għal assistenza lill-Istat tal-bandiera meta jsiru konxji li ċ-ċertifikat tal-qabda jkun ġie vvalidat mill-awtoritajiet tal-Istat tal-bandiera identifikat bħal Stat li ma jikkooperax f'konformità mal-Artikolu 31 ta' dak ir-Regolament.
            
         
               (71)
            
            
               Jenħtieġ li jiġi ddikjarat li l-identifikazzjoni ta' Saint Vincent u l-Grenadini bħala pajjiż li l-Kummissjoni tqis li ma jikkooperax ma tipprekludi l-ebda pass sussegwenti meħud mill-Kummissjoni jew mill-Kunsill għall-finijiet tal-istabbiliment ta' lista ta' pajjiżi li ma jikkooperawx.
            
         5.   KUMITAT TA' PROĊEDURA
   
   
               (72)
            
            
               Il-miżuri previsti f'din id-Deċiżjoni huma skont l-opinjoni tal-Kumitat għas-Sajd u l-Akkwakultura,
            
         ADOTTAT DIN ID-DEĊIŻJONI:
   Artikolu 1
   Saint Vincent u l-Grenadini huwa identifikat bħala pajjiż terz li l-Kummissjoni tqis bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-23 ta' Mejju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 286, 29.10.2008, p. 1.
   
      (2)  Id-Deċiżjoni tal-Kummissjoni tat-12 ta' Diċembru 2014 dwar in-notifika lil pajjiż terz li l-Kummissjoni tqis li dan jista' jiġi identifikat bħala pajjiż terz li ma jikkooperax skont ir-Regolament tal-Kunsill (KE) Nru 1005/2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat (ĠU C 453, 17.12.2014, p. 5).
   
      (3)  http://www.lesoleil.sn/2016-03-22-23-21-32/item/53178-peche-illicite-dans-les-eaux-senegalaise-en-fuite-le-navire-gotland-imo-arraisonne-en-espagne.html
   
      (4)  Ara n-Notifika Vjola tal-Interpol Nru 248 tat-13 ta' Jannar 2015, https://www.ccamlr.org/en/compliance/non-contracting-party-iuu-vessel-list u n-nota f'qiegħ il-paġna 13
   
      (5)  Ara n-nota 3 f'qiegħ il-paġna
   
      (6)  Att Nru 2015-18 tat-13 ta' Lulju 2015
   
      (7)  Ara n-nota 3 f'qiegħ il-paġna
   
      (8)  Informazzjoni miksuba minn http://hdr.undp.org/en/statistics
   
      (9)  Ir-Regolament (KE) Nru 1905/2006 tal-Parlament Ewropew u tal-Kunsill tat-18 ta' Diċembru 2006 li jistabbilixxi strument ta' finanzjament tal-koperazzjoni għall-iżvilupp (ĠU L 378, 27.12.2006, p. 41).